13. Nea mohlala wo o bontšhago gore bagwera ba kgonthe ba ka re homotša le ge ba leloko ba palelwa ke go dira bjalo. 14 Nagana ka seo se diragaletšego Carin. O re: “Ge morwa wa ka e lego Don a be a belegwa, nna le monna wa ka re be re šoma nageng e šele gomme ke be ke sa tšwa go thoma go ithuta Beibele. Ba gešo ba be ba letetše gore ke romele Don gae gore a godišwe ke batswadi ba ka go fihlela re eme gabotse ka tša ditšhelete.” Ge Carin a be a re o tla ikgodišetša Don, ba leloko, go akaretša le monna wa gagwe, ba ile ba re o a tšwafa e bile ba mo sega. Carin o re: “Go bolela therešo, ka nako yeo ke be ke sa kwešiše ka botlalo gore bothata bo kae ge nka iša Don go batswadi ba ka ka nywaga e sego kae. Eupša ke be ke tseba gore Jehofa o neile rena batswadi mošomo wa go godiša morwa wa rena.” Ge Carin a be a ima gape, monna wa gagwe yo e sego Mokriste o ile a re o swanetše go ntšha mpa. Phetho e botse yeo Carin a bego a e dirile pejana ya go se iše Don gae e ile ya matlafatša tumelo ya gagwe, gomme le lekgeng le o ile a emela Jehofa ka go tia. Gona bjale yena, monna wa gagwe le bana ba bona ba thabela gore ka moka ga bona ba ile ba dula gotee. Ge nkabe Carin a ile a iša ngwana wa gagwe o tee goba bobedi bja bona gae gore ba yo godišwa ke batho ba bangwe, mafelelo nkabe e bile a fapanego kudu.